“3 หุ้นตระกูลป.” วิ่งคึก! รับราคาน้ำมันพุ่งแรง อานิสงส์ดอลลาร์อ่อนค่า
“3 หุ้นตระกูลป.” วิ่งคึก! หลังราคาน้ำมัน WTI - BRENT พุ่งแรงในรอบ 5 เดือน รับอานิสงส์ดอลลาร์อ่อนค่า
“3 หุ้นตระกูลป.” วิ่งคึก! หลังราคาน้ำมัน WTI - BRENT พุ่งแรงนับตั้งแต่เดือน มี.ค ที่ผ่านมา รับอานิสงส์ดอลลาร์อ่อนค่า
24 ส.ค. 2564

ผู้สื่อข่าวรายงานว่า ณ เวลา 10.00 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 37.50 บาท บวก 1.50 บาท หรือ 4.17% สูงสุดที่ระดับ 37.75 บาท ด้วยมูลค่าการซื้อขาย 1 พันล้านบาท
ส่วนราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 107.00 บาท บวก 2.50 บาท หรือ 2.39% สูงสุดที่ระดับ 107.50 บาท ต่ำสุดที่ระดับ 105.50 บาท ด้วยมูลค่าการซื้อขาย 342.72 ล้านบาท
เช่นเดียวกับราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 59.75 บาท บวก 1.75 บาท หรือ 3.02% สูงสุดที่ระดับ 60.00 บาท ต่ำสุดที่ระดับ 59.25 บาท ด้วยมูลค่าการซื้อขาย 324.00 ล้านบาท
โดยปัจจัยที่ส่งผลให้ราคาหุ้นในกลุ่มพลังงานปรับตัวเพิ่มขึ้น เนื่องจากสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นกว่า 5% เมื่อคืนนี้ (23 ส.ค.2564) ซึ่งเป็นการปรับตัวขึ้นในวันเดียวที่แข็งแกร่งที่สุดนับตั้งแต่เดือนมี.ค.ปีนี้ โดยได้แรงหนุนจากการอ่อนค่าของสกุลเงินดอลลาร์
นอกจากนี้ บรรยากาศการซื้อขายในตลาดน้ำมันยังได้รับปัจจัยบวกจากตลาดหุ้นสหรัฐที่ดีดตัวขึ้นอย่างแข็งแกร่ง ขานรับข่าวสำนักงานคณะกรรมการอาหารและยา (FDA) ของสหรัฐอนุมัติการใช้วัคซีนป้องกันโรคโควิด-19 ของบริษัทไฟเซอร์-ไบออนเทคอย่างเต็มรูปแบบ (full approval)
โดยสัญญาน้ำมันดิบ WTI ส่งมอบเดือนก.ย. พุ่งขึ้น 3.50 ดอลลาร์ หรือ 5.60% ปิดที่ 65.64 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนต.ค. พุ่งขึ้น 3.57 ดอลลาร์ หรือ 5.50% ปิดที่ 68.75 ดอลลาร์/บาร์เรล
ด้านนักวิเคราะห์จากบริษัท Ritterbusch and Associates กล่าวว่า การพุ่งขึ้นอย่างแข็งแกร่งของตลาดหุ้นสหรัฐเป็นปัจจัยกระตุ้นการลงทุนในสินทรัพย์เสี่ยง นอกจากนี้การอ่อนค่าของสกุลเงินดอลลาร์ยังช่วยหนุนตลาดน้ำมันให้ฟื้นตัว หลังจากสัญญาน้ำมันดิบ WTI ร่วงลงติดต่อกันยาวนานถึง 7 วัน
ทั้งนี้ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.58% แตะที่ 92.9582 เมื่อคืนนี้ โดยการอ่อนค่าของดอลลาร์ทำให้สัญญาน้ำมันดิบซึ่งกำหนดราคาเป็นดอลลาร์นั้น มีความน่าดึงดูดใจสำหรับนักลงทุนที่ถือครองสกุลเงินอื่น
นอกจากนี้นักวิเคราะห์จากบริษัท AvaTradeกล่าวว่า หนึ่งในปัจจัยที่ช่วยหนุนราคาน้ำมันดิบพุ่งขึ้นอย่างแข็งแกร่งเมื่อคืนนี้ มาจากการที่นักลงทุนช้อนซื้อเก็งกำไร หลังจากราคาน้ำมันร่วงลงติดต่อกัน 7 วันทำการ อันเนื่องมาจากความกังวลที่ว่าการแพร่ระบาดของไวรัสโควิด-19 สายพันธุ์เดลตาจะส่งผลกระทบต่อเศรษฐกิจและความต้องการใช้น้ำมัน
ขณะเดียวกันนักลงทุนจับตารายงานสต็อกน้ำมันดิบประจำสัปดาห์ของสหรัฐ โดยสำนักงานสารสนเทศด้านพลังงานสหรัฐ (EIA) มีกำหนดเปิดเผยข้อมูลดังกล่าวในวันพรุ่งนี้ เวลา 21.30 น.ตามเวลาไทย
อย่างไรก็ดีนักลงทุนยังติดตามการประชุมประจำปีของธนาคารกลางสหรัฐ (เฟด) ที่เมืองแจ็กสัน โฮล รัฐไวโอมิง ในวันที่ 26 – 28 ส.ค.นี้ ซึ่งหัวข้อในการประชุมประจำปีนี้คือ “Monetary Policy Framework Review” โดยนายเจอโรม พาวเวล ประธานเฟด มีกำหนดกล่าวสุนทรพจน์เกี่ยวกับแนวโน้มเศรษฐกิจในวันศุกร์ที่ 27 ส.ค.